CELEX: 32012D0352
Language: mt
Date: 2012-06-07 00:00:00
Title: 2012/352/UE: Deċiżjoni tal-Kunsill tas- 7 ta’ Ġunju 2012 dwar il-pożizzjoni li għandha tittieħed mill-Unjoni Ewropea fil-Kunsill tal-Ministri AKP-UE dwar l-istatus tar-Repubblika tas-Sudan t’Isfel relattivament għall-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra

4.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 174/2
            
         DEĊIŻJONI TAL-KUNSILL
   tas-7 ta’ Ġunju 2012
   dwar il-pożizzjoni li għandha tittieħed mill-Unjoni Ewropea fil-Kunsill tal-Ministri AKP-UE dwar l-istatus tar-Repubblika tas-Sudan t’Isfel relattivament għall-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra
   (2012/352/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, mlaqqgħin fi ħdan il-Kunsill, dwar miżuri li għandhom jittieħdu u proċeduri li għandhom jiġu segwiti għall-implimentazzjoni tal-Ftehim ta’ Sħubija AKP-KE (1), u b’mod partikolari l-Artikolu 1 tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn banda waħda, u l-Komunità Ewropea u l-Istati membri tagħha, min-naħa l-oħra, iffirmat f’Cotonou fit-23 ta’ Ġunju 2000 (2), ġie emendat għall-ewwel darba fil-Lussemburgu fit-22 ta’ Ġunju 2005 (3) u ġie emendat għat-tieni darba f’Ouagadougou fil-22 ta’ Ġunju 2010 (4) (“il-Ftehim ta’ Sħubija AKP-UE”). It-tieni emenda ilha tiġi applikata provviżorjament mill-31 ta’ Ottubru 2010.
            
         
               (2)
            
            
               L-Artikolu 94 tal-Ftehim ta’ Sħubija AKP-UE jistipula li kwalunkwe talba li ssir minn Stat biex jissieħeb għandha tiġi ppreżentata lill-Kunsill tal-Ministri tal-Istati AKP-UE, u approvata minnu.
            
         
               (3)
            
            
               Fl-20 ta’ Marzu 2012, ir-Repubblika tas-Sudan t’Isfel ippreżentat talba, skont l-Artikolu 94 tal-Ftehim ta’ Sħubija AKP-UE, biex tissieħeb flimkien ma’ talba għall-istatus ta’ osservatur, sabiex sakemm titlesta l-proċedura tas-sħubija tkun tista’ tipparteċipa fl-istituzzjonijiet konġunti li ġew stabbiliti permezz ta’ dak il-Ftehim.
            
         
               (4)
            
            
               L-approvazzjoni mill-Kunsill tal-Ministri AKP-UE tal-adeżjoni tas-Sudan t’Isfel, u l-għoti sadanittant tal-istatus ta’ osservatur lis-Sudan t’Isfel, sal-20 ta’ Novembru 2012, għandhom jiġu approvati mill-Unjoni. Is-Sudan t’Isfel għandu jiddepożita l-Att ta’ Adeżjoni mad-Depożitarji tal-Ftehim ta’ Sħubija AKP-UE, jiġifieri s-Segretarjat Ġenerali tal-Kunsill tal-Unjoni Ewropea u s-Segretarjat tal-Istati tal-AKP, mhux aktar tard minn dik id-data.
            
         
               (5)
            
            
               Għalhekk, huwa xieraq li tiġi stabbilita l-pożizzjoni li għandha tittieħed mill-Unjoni fil-Kunsill tal-Ministri AKP-UE dwar l-istatus tas-Sudan t’Isfel relattivament għall-Ftehim ta’ Sħubija AKP-UE.
            
         
               (6)
            
            
               Il-pożizzjoni tal-Unjoni fil-Kunsill tal-Ministri AKP-UE għandha tkun ibbażata fuq l-abbozz ta’ Deċiżjoni li jinsab mehmuż,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fil-Kunsill tal-Ministri AKP-UE, dwar il-kwistjoni tat-talbiet tar-Repubblika tas-Sudan t’Isfel biex tissieħeb u biex tingħata l-istatus ta’ osservatur, hija li dawn it-talbiet għandhom jiġu aċċettati skont il-kondizzjonijiet tal-abbozz ta’ Deċiżjoni tal-Kunsill tal-Ministri tal-Istati AKP-UE li jinsab mehmuż ma’ din id-Deċiżjoni.
   L-istatus ta’ osservatur għandu jkun validu sal-20 ta’ Novembru 2012. Is-Sudan t’Isfel għandu jiddepożita l-Att ta’ Adeżjoni mas-Segretarjat Ġenerali tal-Kunsill tal-Unjoni Ewropea u s-Segretarjat tal-Istati tal-AKP mhux aktar tard minn dik id-data.
   Jista’ jintlaħaq qbil dwar tibdiliet formali u minuri għall-abbozz ta’ Deċiżjoni tal-Kunsill tal-Ministri tal-Istati AKP-UE mingħajr il-ħtieġa li tiġi emendata dik id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
   
      Magħmul fil-Lussemburgu, is-7 ta’ Ġunju 2012.
      
         
            Għall-Kunsill
         
         
            Il-President
         
         M. BØDSKOV
      
   
   
      (1)  ĠU L 317, 15.12.2000, p. 376; Edizzjoni Speċjali bil-Malti: Kapitolu 11 Volum 35 p. 3.
   
      (2)  ĠU L 317, 15.12.2000, p. 3; Edizzjoni Speċjali bil-Malti: Kapitolu 11 Volum 35 p. 3 – 379.
   
      (3)  Ftehim li jemenda l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (ĠU L 209, 11.8.2005, p. 27; ĠU L 168M, 21.6.2006, p. 32–70 (MT)).
   
      (4)  Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif emendat għall-ewwel darba fil-Lussemburgu fil-25 ta’ Ġunju 2005 (ĠU L 287, 4.11.2010, p. 3).
   
      ABBOZZ
      DEĊIŻJONI Nru …/2012 TAL-KUNSILL TAL-MINISTRI AKP-UE
      ta’ …
      dwar l-istatus tar-Repubblika tas-Sudan t’Isfel relattivament għall-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra
      IL-KUNSILL TAL-MINISTRI AKP-UE,
      Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif emendat għall-ewwel darba fil-Lussemburgu fil-25 ta’ Ġunju 2005 (2) u kif emendat għat-tieni darba f’Ouagadougou fit-22 ta’ Ġunju 2010 (3) (“il-Ftehim ta’ Sħubija AKP-UE”), u b’mod partikolari l-Artikolu 94 tiegħu,
      Wara li kkunsidra d-Deċiżjoni Nru 1/2005 tal-Kunsill tal-Ministri AKP-KE tat-8 ta’ Marzu 2005 dwar l-adozzjoni tar-Regoli ta’ Proċedura tal-Kunsill tal-Ministri AKP-KE (4), u b’mod partikolari l-Artikolu 8(3) tagħha,
      Billi
      
                  (1)
               
               
                  It-tieni emenda fil-Ftehim ta’ Sħubija AKP-UE ilha tiġi applikata b’mod provviżorju mill-31 ta’ Ottubru 2010.
               
            
                  (2)
               
               
                  L-Artikolu 94 tal-Ftehim ta’ Sħubija AKP-UE jistipula li kwalunkwe talba li ssir minn Stat biex jissieħeb għandha tiġi ppreżentata lill-Kunsill tal-Ministri, u approvata minnu.
               
            
                  (3)
               
               
                  Fl-20 ta’ Marzu 2012, ir-Repubblika tas-Sudan t’Isfel ippreżentat, skont l-Artikolu 94 tal-Ftehim ta’ Sħubija AKP-UE, talba biex tissieħeb flimkien ma’ talba għall-istatus ta’ osservatur, sabiex sakemm titlesta l-proċedura ta’ adeżjoni, tkun tista’ tipparteċipa fl-istituzzjonijiet konġunti li ġew stabbiliti permezz ta’ dak il-Ftehim.
               
            
                  (4)
               
               
                  L-istatus ta’ osservatur għandu jkun validu sal-20 ta’ Novembru 2012. Is-Sudan t’Isfel għandu jiddepożita l-Att ta’ Adeżjoni mad-Depożitarji tal-Ftehim ta’ Sħubija AKP-UE, jiġifieri s-Segretarjat Ġenerali tal-Kunsill tal-Unjoni Ewropea u s-Segretarjat tal-Istati tal-AKP, mhux aktar tard minn dik id-data,
               
            ADOTTA DIN ID-DEĊIŻJONI:
      Artikolu 1
      Approvazzjoni tat-talbiet għas-sħubija u għall-istatus ta’ osservatur
      It-talba tar-Repubblika tas-Sudan t’Isfel biex tissieħeb fil-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif emendat għall-ewwel darba fil-Lussemburgu fil-25 ta’ Ġunju 2005 u kif emendat għat-tieni darba f’Ouagadougou fit-22 ta’ Ġunju 2010, hija b’dan approvata.
      Is-Sudan t’Isfel għandu jkollu l-istatus ta’ osservatur sal-20 ta’ Novembru 2012 taħt il-Ftehim ta’ Sħubija AKP-UE.
      Is-Sudan t’Isfel għandu jiddepożita l-Att ta’ Adeżjoni mad-Depożitarji tal-Ftehim ta’ Sħubija AKP-UE, jiġifieri s-Segretarjat Ġenerali tal-Kunsill tal-Unjoni Ewropea u s-Segretarjat tal-Istati tal-AKP, mhux aktar tard minn dik id-data.
      Artikolu 2
      Dħul fis-seħħ
      Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
      
         Magħmul fi …,
         
            
               Għall-Kunsill tal-Ministri AKP-UE
            
            
               Il-President
            
         
      
      
         (1)  ĠU KE L 317, 15.12.2000, p. 3; Edizzjoni Speċjali bil-Malti: Kapitolu 11 Volum 35 p. 3 – 379.
      
         (2)  Ftehim li jemenda l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (ĠU L 209, 11.8.2005, p. 27; ĠU L 168M, 21.6.2006, p. 32 (MT)).
      
         (3)  Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif emendat għall-ewwel darba fil-Lussemburgu fil-25 ta’ Ġunju 2005 (ĠU L 287, 4.11.2010, p. 3).
      
         (4)  ĠU L 95, 14.4.2005, p. 44.